使南海道長沙題道林岳麓寺
作者：唐扶
朝代：唐

paragraphs: 道林岳麓仲與昆，卓犖請從先後論。
松根踏雲二千步，始見大屋開三門。
泉清或戲蛟龍窟，殿豁數盡高帆掀。
即今異鳥聲不斷，聞道看花春更繁。
從容一衲分若有，蕭瑟兩鬢吾能髠。
逢迎侯伯轉覺貴，膜拜佛像心加尊。
稍揖皇英頮濃淚，試與屈賈招清魂。
荒唐大樹悉楠桂，細碎枯草多蘭蓀。
沙彌去學五印字，靜女來懸千尺幡。
主人念我塵眼昏，半夜號令期至暾。
遲回難得上白舫，羈泄不敢言綠尊。
兩祠物色採拾盡，壁間杜甫真少恩。
晚來光彩更騰射，筆鋒正健如可吞。